[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.1.2008

COM(2008) 36 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τη διατήρηση του κανονισμού (ΕΚ) αριθ. 71/97 του Συμβουλίου για την επέκταση του δασμού αντιντάμπινγκ, που επεβλήθη στις εισαγωγές ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από τη Λαϊκή Δημοκρατία της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαισιο της προτασησ |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21.12.2005, («ο βασικός κανονισμός»), στο πλαίσιο της επανεξέτασης αντιντάμπινγκ για τις εισαγωγές βασικών εξαρτημάτων ποδηλάτων καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και προκύπτει από μια έρευνα που διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |

Ισχύουσες διατάξεις στο πεδίο που καλύπτει η πρόταση Κανονισμός (ΕΚ) αριθ. 71/97 του Συμβουλίου για την επέκταση του οριστικού δασμού αντιντάμπινγκ, που επεβλήθη με τον κανονισμό (ΕΟΚ) αριθ. 2474/93 στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας. Το ύψος του εν λόγω επεκταθέντος δασμού είναι 48,5 %. |

Συνέπεια με άλλες πολιτικές και στόχους της Ένωσης Δεν ισχύει. |

Διαβουλευσεισ με τα ενδιαφερομενα μερη και εκτιμηση επιπτωσεων |

Διαβουλεύσεις με τα ενδιαφερόμενα μέρη |

Έχει ήδη δοθεί η δυνατότητα στους ενδιαφερομένους τους οποίους αφορά η παρούσα διαδικασία να υπερασπιστούν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν ήταν αναγκαία η προσφυγή σε εξωτερική εμπειρογνωμοσύνη. |

Εκτίμηση επιπτώσεων Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση των επιπτώσεων, αλλά περιέχει διεξοδικό κατάλογο των όρων που πρέπει να εκτιμηθούν. |

Νομικα στοιχεια της προτασησ |

Σύνοψη της προτεινόμενης δράσης Στις 28 Νοεμβρίου 2006 η Επιτροπή κίνησε επανεξέταση ex officio του μέτρου κατά της καταστρατήγησης που ισχύει για τις εισαγωγές βασικών εξαρτημάτων ποδηλάτων καταγωγής Λαϊκής Δημοκρατίας της Κίνας. Η έρευνα που διενεργήθηκε στο πλαίσιο της επανεξέτασης αυτής είχε ως στόχο να εξετάσει κατά πόσον συνεχίζονται ή είναι πιθανόν να επαναληφθούν οι πρακτικές καταστρατήγησης του δασμού αντιντάμπινγκ στα ποδήλατα καταγωγής Λαϊκής Δημοκρατίας της Κίνας. Από την έρευνα προέκυψε ότι δεν γινόταν καταστρατήγηση τη δεδομένη χρονική στιγμή, αλλά ότι είναι πιθανόν να επαναληφθεί η καταστρατήγηση, αν και σε περιορισμένη έκταση, σε περίπτωση άρσης του μέτρου κατά της καταστρατήγησης. Λόγω της ανωτέρω διαπίστωσης, προτείνεται η διατήρηση του μέτρου. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου. |

Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η πρόταση συνάδει με την αρχή της αναλογικότητας για τον ακόλουθο λόγο: |

Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

Επιλογή μέσου |

Προτεινόμενο μέσο: κανονισμός. |

Η χρήση άλλων μέσων δεν θα ήταν σκόπιμη επειδή ο βασικός κανονισμός δεν προβλέπει εναλλακτικές επιλογές. |

Δημοσιονομικεσ επιπτωσεισ |

Η πρόταση δεν έχει επιπτώσεις στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τη διατήρηση του κανονισμού (ΕΚ) αριθ. 71/97 του Συμβουλίου για την επέκταση του δασμού αντιντάμπινγκ, που επεβλήθη στις εισαγωγές ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από τη Λαϊκή Δημοκρατία της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός») και ιδίως το άρθρο 9, το άρθρο 11 παράγραφος 3 και το άρθρο 13 παράγραφος 4,

Κατόπιν διαβούλευσης με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. Ισχύοντα μέτρα

(1) Τον Σεπτέμβριο 1993 το Συμβούλιο, με τον κανονισμό (ΕΟΚ) αριθ. 2474/93[2], επέβαλε οριστικό δασμό αντιντάμπινγκ ύψους 30,6 % στις εισαγωγές ποδηλάτων καταγωγής Λαϊκής Δημοκρατίας της Κίνας («ΛΔΚ»). Μετά την τελευταία επανεξέταση ο εν λόγω δασμός αυξήθηκε σε 48,5 %, δυνάμει του κανονισμού αριθ. 1095/2005[3] του Συμβουλίου («το αρχικό μέτρο»).

(2) Τον Ιανουάριο 1997, μετά την έρευνα σχετικά με την εικαζόμενη καταστρατήγηση του ανωτέρω δασμού αντιντάμπινγκ μέσω της συναρμολόγησης ποδηλάτων στην Κοινότητα χρησιμοποιώντας κινεζικά εξαρτήματα ποδηλάτων, το Συμβούλιο επέκτεινε με τον κανονισμό (ΕΚ) αριθ. 71/97[4] τον δασμό αντιντάμπινγκ, που επεβλήθη στα ποδήλατα καταγωγής ΛΔΚ, στις εισαγωγές βασικών εξαρτημάτων ποδηλάτων καταγωγής ΛΔΚ, σύμφωνα με το άρθρο 13 του βασικού κανονισμού («μέτρο κατά της καταστρατήγησης» ). Το μέτρο κατά της καταστρατήγησης προέβλεπε επίσης τη θέσπιση καθεστώτος απαλλαγής, έτσι ώστε να μπορούν οι επιχειρήσεις συναρμολόγησης που δεν καταστρατηγούν το μέτρο για τα ποδήλατα να εισάγουν κινεζικά εξαρτήματα ποδηλάτων χωρίς την επιβολή δασμού αντιντάμπινγκ απαλλασσόμενες από την επέκταση του μέτρου στα εξαρτήματα ποδηλάτων.

(3) Τον Ιούνιο 1997 η Επιτροπή εξέδωσε τον κανονισμό (ΕΚ) αριθ. 88/97[5] σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής ΛΔΚ από την ανωτέρω επέκταση, θεσπίζοντας με τον τρόπο αυτόν το νομικό πλαίσιο λειτουργίας του καθεστώτος απαλλαγής («καθεστώς απαλλαγής» ).

(4) Ως αποτέλεσμα των τριών ανωτέρω μέτρων, σήμερα ισχύει δασμός αντιντάμπινγκ της τάξεως του 48,5 % για τα ποδήλατα καταγωγής ΛΔΚ και ο εν λόγω δασμός επεκτείνεται σε ορισμένα εξαρτήματα ποδηλάτων καταγωγής ΛΔΚ, αλλά οι κοινοτικές επιχειρήσεις συναρμολόγησης που δεν προβαίνουν σε καταστρατήγηση επιτρέπεται να απαλλάσσονται από τον τελευταίο δασμό, δηλαδή τον δασμό για τα εξαρτήματα ποδηλάτων.

2. Λόγοι της επανεξέτασης

(5) Μετά την επέκταση των μέτρων στις εισαγωγές ορισμένων εξαρτημάτων ποδηλάτων, η Επιτροπή χορήγησε απαλλαγή από το μέτρο κατά της καταστρατήγησης σε πολλές εταιρείες με έδρα την Κοινότητα. Η Επιτροπή συνέχισε να λαμβάνει αιτήσεις απαλλαγής και, κατά συνέπεια, ο αριθμός των μερών που ζητούσαν απαλλαγή αυξήθηκε σημαντικά. Παράλληλα, δεν υπήρχαν σαφείς ενδείξεις πρακτικών καταστρατήγησης από εταιρείες στις οποίες είχε χορηγηθεί απαλλαγή.

(6) Επιπλέον, η Επιτροπή διέθετε επαρκή, εκ πρώτης όψεως, στοιχεία ότι εάν αρθεί το μέτρο κατά της καταστρατήγησης δεν θα συνεχισθούν ούτε θα επαναληφθούν οι πρακτικές καταστρατήγησης.

(7) Εξάλλου, το μέτρο κατά της καταστρατήγησης ήταν σε ισχύ δέκα έτη και δεν είχε αποτελέσει αντικείμενο επανεξέτασης μετά την υιοθέτησή του.

(8) Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης σύμφωνα με το άρθρο 13 παράγραφος 4 και με το άρθρο 11 παράγραφος 3 του βασικού κανονισμού, στις 28 Νοεμβρίου 2006 άρχισε επανεξέταση του μέτρου κατά της καταστρατήγησης, με την έκδοση σχετικής ανακοίνωσης στην Επίσημη Εφημερίδα της Ευρωπαϊκής Ένωσης [6].

3. Έρευνα

(9) Στόχος της έρευνας ήταν η αξιολόγηση της ανάγκης για συνέχιση του μέτρου κατά της καταστρατήγησης.

3.1. Περίοδος έρευνας

(10) Η έρευνα κάλυψε την περίοδο από 1ης Οκτωβρίου 2005 έως τις 30 Σεπτεμβρίου 2006 («περίοδος έρευνας της επανεξέτασης» ή «ΠΕΕ»). Η εξέταση των τάσεων που είχαν σημασία για την εκτίμηση της πιθανότητας συνέχισης ή επανάληψης της καταστρατήγησης κάλυψε την περίοδο από το 2003 έως το τέλος της ΠΕΕ («η υπό εξέταση περίοδος»).

3.2. Μέρη τα οποία αφορά η έρευνα

(11) Η Επιτροπή ενημέρωσε επίσημα τις γνωστές επιχειρήσεις συναρμολόγησης της Κοινότητας και τις ενώσεις τους σχετικά με την έναρξη της επανεξέτασης. Παρασχέθηκε η δυνατότητα στα ενδιαφερόμενα μέρη να καταστήσουν τις απόψεις τους γνωστές εγγράφως και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη της διαδικασίας.

(12) Έγινε ακρόαση όλων των ενδιαφερόμενων μερών που υπέβαλαν σχετική αίτηση και απέδειξαν ότι είχαν ειδικούς λόγους για να γίνουν δεκτά σε ακρόαση.

(13) Λόγω του προδήλως μεγάλου αριθμού των κοινοτικών επιχειρήσεων συναρμολόγησης που αφορούσε η εν λόγω έρευνα επανεξέτασης, κρίθηκε σκόπιμο να πραγματοποιηθεί δειγματοληψία σύμφωνα με το άρθρο 17 του βασικού κανονισμού. Για να μπορέσει η Επιτροπή να επιλέξει δείγμα, κλήθηκαν τα ανωτέρω μέρη, σύμφωνα με το άρθρο 17 παράγραφος 2 του βασικού κανονισμού, να αναγγελθούν εντός 15 ημερών από την έναρξη της έρευνας και να παράσχουν στην Επιτροπή τις πληροφορίες που ζητούνταν στην ανακοίνωση σχετικά με την έναρξη της διαδικασίας.

(14) Πολλές κοινοτικές επιχειρήσεις συναρμολόγησης – 158 εταιρείες – συμπλήρωσαν δεόντως το δελτίο δειγματοληψίας και συμφώνησαν να συνεργασθούν περαιτέρω στο πλαίσιο της έρευνας. Για το δείγμα επιλέχθηκαν οκτώ από αυτές τις 158 εταιρείες, που αποδείχθηκαν αντιπροσωπευτικές του κοινοτικού κλάδου όσον αφορά τον όγκο της συναρμολόγησης και των πωλήσεων ποδηλάτων στην Κοινότητα. Οι οκτώ κοινοτικές επιχειρήσεις συναρμολόγησης που αποτέλεσαν αντικείμενο της δειγματοληψίας συνιστούσαν το ένα τρίτο περίπου της συνολικής παραγωγής του κοινοτικού κλάδου κατά την ΠΕΕ, ενώ οι ανωτέρω 158 κοινοτικές επιχειρήσεις συναρμολόγησης αντιστοιχούσαν στο σύνολο σχεδόν της παραγωγής στην Κοινότητα. Αυτό το δείγμα αποτελούσε τον μεγαλύτερο αντιπροσωπευτικό όγκο παραγωγής και πωλήσεων ποδηλάτων στην Κοινότητα ο οποίος θα μπορούσε εύλογα να αποτελέσει αντικείμενο έρευνας εντός της οριζόμενης προθεσμίας.

(15) Σύμφωνα με το άρθρο 17 παράγραφος 2 του βασικού κανονισμού, ζητήθηκε η γνώμη των ενδιαφερόμενων μερών όσον αφορά το δείγμα που επιλέχθηκε και δεν υπήρξαν ενστάσεις.

(16) Ως εκ τούτου, απεστάλησαν ερωτηματολόγια στους οκτώ συναρμολογητές της Κοινότητας που αποτελούσαν αντικείμενο δειγματοληψίας και ελήφθησαν οι απαντήσεις τους στα ερωτηματολόγια.

(17) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για την ανάλυσή της και πραγματοποίησε επισκέψεις επαλήθευσης στις εγκαταστάσεις των εξής κοινοτικών επιχειρήσεων συναρμολόγησης που αποτέλεσαν αντικείμενο δειγματοληψίας:

- Planet'Fun S.A., Périgny, Γαλλία·

- Decathlon Italia SRL, Milano, Ιταλία·

- F.lli Masciaghi SPA, Basiano, Ιταλία·

- Denver SRL, Dronero-Cuneo, Ιταλία.

B. ΥΠΟ ΕΞΕΤΑΣΗ ΠΡΟΪΟΝ

(18) Το υπό εξέταση προϊόν είναι βασικά εξαρτήματα ποδηλάτων:

- βαμμένα ή ανοδιωμένα ή στιλβωμένα και/ή βερνικωμένα πλαίσια ποδηλάτων, που ταξινομούνται σήμερα στον κωδικό ΣΟ ex 8714 91 10,

- βαμμένες ή ανοδιωμένες ή στιλβωμένες και/ή βερνικωμένες περόνες ποδηλάτων, που ταξινομούνται σήμερα στον κωδικό ΣΟ ex 8714 91 30,

- ντεραγιέρ, που ταξινομούνται σήμερα στον κωδικό ΣΟ 8714 99 50,

- μηχανισμοί ποδομοχλών (πεντάλ), που ταξινομούνται σήμερα στον κωδικό ΣΟ 8714 96 30,

- οδοντωτοί τροχοί κίνησης ελεύθερων τροχών, που ταξινομούνται σήμερα στον κωδικό ΣΟ 8714 93 90, έστω και αν παρουσιάζονται σε σύνολο,

- άλλα φρένα, που ταξινομούνται σήμερα στον κωδικό ΣΟ 8714 94 30,

- μέρη φρένων, που ταξινομούνται σήμερα στον κωδικό ΣΟ 8714 94 90, έστω και αν παρουσιάζονται σε σύνολο,

- πλήρεις τροχοί με ή χωρίς αεροθαλάμους, επίσωτρα και οδοντωτοί τροχοί κίνησης, που ταξινομούνται σήμερα στον κωδικό ΣΟ ex 8714 99 90 και

- τιμόνια, που ταξινομούνται σήμερα στο κωδικό ΣΟ 8714 99 10, έστω και αν παρουσιάζονται με στέλεχος, φρένο και/ή μοχλό ταχυτήτων,

καταγωγής Λαϊκής Δημοκρατίας της Κίνας («το υπό εξέταση προϊόν»). Οι προαναφερόμενοι κωδικοί ΣΟ αναφέρονται για πληροφοριακούς και μόνο λόγους.

Γ. ΚΑΤΑΣΤΡΑΤΗΓΗΣΗ ΤΩΝ ΜΕΤΡΩΝ ΚΑΤΑ ΤΗΣ ΚΑΤΑΣΤΡΑΤΗΓΗΣΗΣ ΚΑΙ ΔΙΑΡΚΗΣ ΧΑΡΑΚΤΗΡΑΣ

1. Νομικό πλαίσιο

(19) Για να αξιολογηθεί η ανάγκη διατήρησης του μέτρου κατά της καταστρατήγησης όπως αναφέρεται ανωτέρω στην αιτιολογική σκέψη (9), διερευνήθηκε στο πλαίσιο της εν λόγω επανεξέτασης κατά πόσο υπήρξε καταστρατήγηση με τη μορφή εργασιών συναρμολόγησης κατά την ΠΕΕ καθώς και κατά πόσο οι περιστάσεις αυτές έχουν διαρκή χαρακτήρα.

(20) Πιο συγκεκριμένα, εξετάσθηκε εάν κατά την ΠΕΕ πληρούνταν τα κριτήρια καταστρατήγησης με τη μορφή εργασιών συναρμολόγησης, σύμφωνα με το άρθρο 13 παράγραφος 2 του βασικού κανονισμού, και εάν είναι πιθανόν να πληρούνται τα εν λόγω κριτήρια σε περίπτωση άρσης του μέτρου κατά της καταστρατήγησης.

(21) Για ενδεικτικούς λόγους, τα κριτήρια αυτά παρατίθενται κατωτέρω:

«α) η συναρμολόγηση άρχισε ή αυξήθηκε σημαντικά από την έναρξη της έρευνας αντιντάμπινγκ ή αμέσως πριν από αυτήν, και τα χρησιμοποιούμενα μέρη προέρχονται από τη χώρα που υπόκειται στα μέτρα και

β) τα μέρη αντιπροσωπεύουν ποσοστό 60 % τουλάχιστον της συνολικής αξίας των μερών του συναρμολογημένου προϊόντος, αν και σε καμία περίπτωση δεν είναι δυνατό να θεωρηθεί ότι υπάρχει καταστρατήγηση, αν η προστιθέμενη αξία των μερών που χρησιμοποιούνται κατά τη διάρκεια της διαδικασίας συναρμολόγησης ή συμπλήρωσης υπερβαίνει το 25 % του κόστους κατασκευής και

γ) οι επανορθωτικές συνέπειες του δασμού όσον αφορά τις τιμές ή/και τις ποσότητες του συναρμολογημένου ομοειδούς προϊόντος εξουδετερώνονται και υπάρχουν αποδεικτικά στοιχεία από τα οποία προκύπτει ότι υπάρχει ντάμπινγκ σχετικά με τις κανονικές αξίες που έχουν ήδη προσδιορισθεί για το ομοειδές προϊόν.»

2. Ύπαρξη καταστρατήγησης κατά την ΠΕΕ

(22) Εξετάσθηκε εάν κατά την ΠΕΕ οι κοινοτικές επιχειρήσεις συναρμολόγησης καταστρατήγησαν τα ισχύοντα μέτρα κατά της καταστρατήγησης.

(23) Όλες οι εταιρείες που συνεργάσθηκαν κατά την έρευνα ήταν κοινοτικές επιχειρήσεις συναρμολόγησης που είχαν απαλλαχθεί από το μέτρο κατά της καταστρατήγησης, μπορούσαν δηλαδή να εισάγουν και να χρησιμοποιούν κινεζικά εξαρτήματα ποδηλάτων κατά τη συναρμολόγηση των ποδηλάτων τους χωρίς δασμό αντιντάμπινγκ εάν το ποσοστό των κινεζικών αυτών εξαρτημάτων δεν υπερέβαινε το 60 % της συνολικής αξίας των μερών των συναρμολογούμενων ποδηλάτων. Η έρευνα έδειξε ότι οι κοινοτικές επιχειρήσεις συναρμολόγησης που αποτέλεσαν αντικείμενο δειγματοληψίας συμμορφώθηκαν με τον κανόνα αυτόν καθώς δεν κατέστη δυνατή η διαπίστωση ότι η χρήση κινεζικών εξαρτημάτων από μέρους τους υπερέβαινε το 60 %.

(24) Βάσει της αξιολόγησης των οκτώ κοινοτικών επιχειρήσεων συναρμολόγησης που αποτέλεσαν αντικείμενο δειγματοληψίας και των 158 δεόντως συμπληρωμένων δελτίων δειγματοληψίας που απεστάλησαν, διαπιστώθηκε ότι το μέσο ποσοστό κινεζικών εξαρτημάτων που χρησιμοποιήθηκαν από τις οκτώ επιχειρήσεις συναρμολόγησης οι οποίες αποτέλεσαν αντικείμενο δειγματοληψίας ήταν 37 %, δηλαδή κατά πολύ μικρότερο από το όριο του 60 %. Το συνολικό ποσοστό όλων των επιχειρήσεων συναρμολόγησης που συνεργάσθηκαν ήταν ακόμη μικρότερο και αντιστοιχούσε στο 29 % κατά την ΠΕΕ.

(25) Τα ανωτέρω ποσοστά για τα έτη 2003, 2004 και 2005 παρατίθενται στον πίνακα που ακολουθεί:

[pic]

(26) Λόγω του ότι δεν πληρούνταν ένα από τα κριτήρια καταστρατήγησης, οι εν λόγω επιχειρήσεις συναρμολόγησης διαπιστώθηκε ότι δεν καταστρατηγούν τα υφιστάμενα μέτρα και ότι τηρούν τους όρους τους σχετικούς με την απαλλαγή που τους έχει χορηγηθεί.

(27) Το ποσοστό των κοινοτικών επιχειρήσεων συναρμολόγησης που συνεργάσθηκαν ήταν πολύ υψηλό, συγκεκριμένα πάνω από το 90 % όσον αφορά τον όγκο των πωλήσεων ποδηλάτων από τις επιχειρήσεις συναρμολόγησης της ΕΚ, και δεν βρέθηκαν στοιχεία που να δείχνουν ότι το αρχικό μέτρο είχε καταστρατηγηθεί από άλλες επιχειρήσεις συναρμολόγησης ποδηλάτων. Για τον λόγο αυτόν και ελλείψει στοιχείων που να αποδεικνύουν το αντίθετο, είναι δυνατόν να συναχθεί το συμπέρασμα ότι δεν υπήρξε καταστρατήγηση του αρχικού μέτρου κατά την ΠΕΕ.

3. Διαρκής χαρακτήρας

(28) Σύμφωνα με το άρθρο 11 παράγραφος 3 του βασικού κανονισμού, εξετάσθηκε στη συνέχεια εάν η μη ύπαρξη πρακτικών καταστρατήγησης έχει διαρκή χαρακτήρα, δηλαδή εάν είναι πιθανό να μην επαναληφθούν οι πρακτικές αυτές στην περίπτωση που αρθεί το μέτρο κατά της καταστρατήγησης.

3.1. Έναρξη ή σημαντική αύξηση των εργασιών συναρμολόγησης

(29) Κατά πρώτον, εξετάσθηκε εάν μετά την άρση του μέτρου κατά της καταστρατήγησης θα άρχιζαν ή θα αυξάνονταν σημαντικά οι εργασίες συναρμολόγησης. Όσον αφορά το σημείο αυτό, υπενθυμίζεται ότι κατά τη διάρκεια της αρχικής έρευνας κατά της καταστρατήγησης διαπιστώθηκε ότι μετά την επιβολή των αρχικών μέτρων για τα κινεζικά ποδήλατα το 1993, η συναρμολόγηση κάνοντας χρήση κινεζικών εξαρτημάτων ποδηλάτων αυξήθηκε σημαντικά έως το 1997 οπότε επιβλήθηκε το μέτρο κατά της καταστρατήγησης. Υπήρξαν σημαντικές μεταβολές του τρόπου διεξαγωγής των εμπορικών συναλλαγών: μειώθηκαν σημαντικά οι εισαγωγές κινεζικών ποδηλάτων ενώ αντίθετα οι εισαγωγές κινεζικών εξαρτημάτων άρχισαν να παρουσιάζουν ταχεία αύξηση. Η προηγούμενη αυτή εμπειρία δείχνει ότι, ελλείψει μέτρων κατά της καταστρατήγησης, υπάρχει κίνδυνος να αυξηθούν και πάλι οι εισαγωγές κινεζικών εξαρτημάτων καθώς και η συναρμολόγηση ποδηλάτων κάνοντας χρήση των εξαρτημάτων αυτών.

(30) Η έρευνα έδειξε επίσης ότι τα κινεζικά εξαρτήματα ποδηλάτων είναι σε γενικές γραμμές φθηνότερα από τα εξαρτήματα ποδηλάτων καταγωγής οιασδήποτε άλλης χώρας. Συνεπώς, εάν ορισμένες κοινοτικές επιχειρήσεις συναρμολόγησης αυξήσουν τη χρήση των κινεζικών εξαρτημάτων, είναι πιθανόν ότι οι λοιπές εταιρείες θα αρχίσουν επίσης να χρησιμοποιούν περισσότερα κινεζικά εξαρτήματα προκειμένου να παραμείνουν ανταγωνιστικές.

(31) Λαμβανομένων υπόψη των ανωτέρω, δεν είναι δυνατό να αποκλεισθεί το ενδεχόμενο η άρση του μέτρου κατά της καταστρατήγησης να οδηγήσει σε σημαντική αύξηση των εισαγωγών κινεζικών εξαρτημάτων και των εργασιών συναρμολόγησης.

3.2. Κριτήριο σχετικά με το όριο του 60 % για τα κινεζικά εξαρτήματα

(32) Εξετάσθηκε εάν το ποσοστό των κινεζικών εξαρτημάτων που χρησιμοποιούν οι επιχειρήσεις συναρμολόγησης της ΕΚ είναι πιθανό να αυξηθεί πέραν του 60 % της αξίας όλων των εξαρτημάτων που χρησιμοποιούνται κατά τη συναρμολόγηση ποδηλάτων στην περίπτωση που αρθεί το μέτρο κατά της καταστρατήγησης.

(33) Υπενθυμίζεται ότι, όπως αναφέρθηκε ανωτέρω στην αιτιολογική σκέψη (24), το συνολικό μέσο ποσοστό των κινεζικών εξαρτημάτων ήταν 29 % κατά την ΠΕΕ, δηλαδή κατά πολύ μικρότερο του ορίου του 60 %. Το μέσο ποσοστό των οκτώ παραγωγών που αποτέλεσαν αντικείμενο δειγματοληψίας ήταν κατά τι υψηλότερο, ήτοι 37 %.

(34) Η έρευνα έδειξε ότι οι κατωτέρω παρατηρήσεις συνιστούν ενδεχομένως τους λόγους για τους οποίους οι επιχειρήσεις συναρμολόγησης της ΕΚ χρησιμοποίησαν κινεζικά εξαρτήματα σε πολύ μικρότερα ποσοστά από το 60% που επιτρεπόταν βάσει των κανόνων του καθεστώτος απαλλαγής:

- Το πιο σημαντικό είναι ότι κάθε μοντέλο των παραγωγών της ΕΚ που έχουν λάβει απαλλαγή πρέπει να είναι σύμφωνο με τον κανόνα του 60 % και τα μοντέλα υψηλής ποιότητας (στα οποία χρησιμοποιούνται λιγότερα ή καθόλου κινεζικά εξαρτήματα) στρεβλώνουν το μέσο ποσοστό των κινεζικών εξαρτημάτων.

- Οι συνεχείς διακυμάνσεις των τιμών των εισαγόμενων εξαρτημάτων, του κόστους μεταφοράς και των συναλλαγματικών ισοτιμιών καθώς και άλλοι πρακτικοί λόγοι απαιτούν τη διατήρηση από μέρους των κοινοτικών επιχειρήσεων συναρμολόγησης ενός περιθωρίου χειρισμών, έτσι ώστε να μην έρθουν αντιμέτωπες με τον κίνδυνο να απολέσουν το δικαίωμα απαλλαγής.

(35) Ωστόσο, είναι πολύ δύσκολο να διαπιστωθεί εάν τα ανωτέρω επιχειρήματα παρέχουν επαρκή εξήγηση για τη σημαντική διαφορά μεταξύ του σημερινού ποσοστού των κινεζικών εξαρτημάτων ποδηλάτων που χρησιμοποιούν οι επιχειρήσεις συναρμολόγησης της ΕΚ και του ορίου του 60 % βάσει των κανόνων των σχετικών με την καταστρατήγηση και το καθεστώς απαλλαγής.

(36) Επιπροσθέτως, ορισμένες κοινοτικές επιχειρήσεις συναρμολόγησης ισχυρίσθηκαν ότι έχουν εισαγάγει κινεζικά εξαρτήματα ποδηλάτων σε ποσοστό μικρότερο του 60 % μόνον προκειμένου να συμμορφωθούν με τις υποχρεώσεις τους που απορρέουν από τις απαλλαγές που τους έχουν χορηγηθεί.

(37) Όπως έχει ήδη αναφερθεί στην αιτιολογική σκέψη (30), τα κινεζικά εξαρτήματα ποδηλάτων είναι σε γενικές γραμμές φθηνότερα από τα εξαρτήματα ποδηλάτων καταγωγής οιασδήποτε άλλη χώρας και, για τον λόγο αυτόν, οι κοινοτικές επιχειρήσεις συναρμολόγησης ενδέχεται να αρχίσουν να χρησιμοποιούν περισσότερα κινεζικά εξαρτήματα προκειμένου να αντεπεξέλθουν στον ανταγωνισμό.

(38) Ως εκ τούτου, η εικόνα παρουσιάζει διαφορές. Από τη μία, λαμβανομένης υπόψη της σημαντικής διαφοράς μεταξύ του πραγματικού και του επιτρεπόμενου ποσοστού των χρησιμοποιούμενων κινεζικών εξαρτημάτων, δεν φαίνεται να υπάρχει προφανής κίνδυνος να υπερβούν οι εταιρείες συναρμολόγησης ποδηλάτων το όριο του 60 %.

(39) Από την άλλη, οι επιχειρήσεις συναρμολόγησης κινεζικών ποδηλάτων θα εξακολουθήσουν να έχουν ισχυρό κίνητρο να προβαίνουν σε εισαγωγές που υπερβαίνουν το επιτρεπόμενο όριο του 60 % και, ως εκ τούτου, είναι δυνατό να αρχίσουν και πάλι να καταστρατηγούν το αρχικό μέτρο εξάγοντας προς την ΕΚ τα λεγόμενα εν μέρει ή πλήρως αποσυναρμολογημένα ποδήλατα, δηλαδή σχεδόν ολόκληρα ποδήλατα σε χωριστά εμπορευματοκιβώτια. Το γεγονός αυτό θα σήμαινε επανάληψη της καταστρατήγησης που σημειώθηκε τη δεκαετία του 1990 πριν από την εισαγωγή του μέτρου κατά της καταστρατήγησης και θα είχε ως αποτέλεσμα τη σαφή υπέρβαση του ορίου του 60 %.

(40) Καθώς το κίνητρο για εισαγωγές άνω του επιτρεπόμενου ορίου του 60 % είναι πράγματι αρκετά ισχυρό, φαίνεται ότι υπάρχει ορισμένος κίνδυνος για υπέρβαση του ορίου αυτού σε περίπτωση άρσης των μέτρων.

(41) Όσον αφορά τον κανόνα του 25 % προστιθέμενης αξίας, ο οποίος αποτελεί εξαίρεση από το όριο του 60 %, διαπιστώθηκε ότι η μέση προστιθέμενη αξία από τις επιχειρήσεις συναρμολόγησης της ΕΚ -βάσει των 158 απαντήσεων στα δελτία δειγματοληψίας- ήταν 20% κατά την ΠΕΕ. Όσον αφορά τις οκτώ εταιρείες που αποτέλεσαν αντικείμενο δειγματοληψίας, η μέση προστιθέμενη αξία τους ήταν 22 % κατά την ΠΕΕ. Λαμβανομένου υπόψη του χαμηλού ποσοστού παραγωγής εξαρτημάτων στην Κοινότητα, αυτή η προστιθέμενη αξία είναι πολύ πιθανόν να μην υπερβεί το όριο του 25 % στην περίπτωση που το ποσοστό των κινεζικών εξαρτημάτων υπερβεί το όριο του 60 %. Είναι, κατά συνέπεια, απίθανο να προσθέσουν οι κοινοτικές εταιρείες συναρμολόγησης αξία άνω του 25 %.

3.3. Εξουδετέρωση των επανορθωτικών συνεπειών του δασμού όσον αφορά τις τιμές ή τις ποσότητες των πωλήσεων και ντάμπινγκ

(42) Έπρεπε να εξετασθεί εάν οι επανορθωτικές συνέπειες του δασμού αντιντάμπινγκ θα εξουδετερωθούν και εάν θα υπάρξει επανάληψη των πρακτικών ντάμπινγκ σε περίπτωση που αρθεί το μέτρο κατά της καταστρατήγησης. Ωστόσο, υπό τις σημερινές συνθήκες αγοράς, δηλαδή καθώς ισχύει το μέτρο κατά της καταστρατήγησης και το συναφές καθεστώς απαλλαγής, ήταν αδύνατο να πραγματοποιηθεί λογική ανάλυση σχετικά με το εάν οι δασμοί θα εξουδετερωθούν όσον αφορά τις τιμές πωλήσεων και εάν θα υπάρξουν πρακτικές ντάμπινγκ, διότι, για τον υπολογισμό αυτόν, ως βάση για τις τιμές ΕΚ έπρεπε να ληφθούν υπόψη συνθήκες κατά τις οποίες τα ποδήλατα θα αποτελούνται αποκλειστικά από κινεζικά εξαρτήματα. Αντιθέτως, τα ποδήλατα ΕΚ που συναρμολογήθηκαν κατά την ΠΕΕ αποτελούνταν από εξαρτήματα καταγωγής διαφόρων χωρών, συμπεριλαμβανομένων των χωρών της ΕΚ, της ΛΔΚ και άλλων τρίτων χωρών.

(43) Υπενθυμίζεται, ωστόσο, ότι κατά την έρευνα που είχε ως αποτέλεσμα τη λήψη του μέτρου κατά της καταστρατήγησης το 1997 αποδείχθηκε ότι οι επανορθωτική συνέπεια του δασμού στα κινεζικά ποδήλατα εξουδετερωνόταν όσον αφορά τις τιμές των πωλήσεων και ότι υπήρχαν πρακτικές ντάμπινγκ. Λόγω της έλλειψης συγκρίσιμων τιμών κατά την ΠΕΕ, τα αποτελέσματα αυτής της προηγούμενης έρευνας σχετικά με την εξουδετέρωση και το ντάμπινγκ, όπως αναφέρονται στις αιτιολογικές σκέψεις 19 έως 24 του μέτρου κατά της καταστρατήγησης, εξακολουθούν να ισχύουν.

Δ. ΣΥΜΠΕΡΑΣΜΑΤΑ

(44) Η επανεξέταση έδειξε ότι επί του παρόντος δεν φαίνεται να υπάρχει καταστρατήγηση. Παρ’ όλα αυτά, η επανεξέταση έδειξε επίσης ότι ο κίνδυνος επανάληψης της καταστρατήγησης δεν είναι δυνατό να αποκλεισθεί με βεβαιότητα. Βάσει της ανάλυσης που προηγήθηκε, φαίνεται ότι υπάρχει κίνδυνος, αν και περιορισμένος, να μην διατηρηθεί μεσοπρόθεσμα η σημερινή μη καταστρατήγηση σε περίπτωση που αρθεί το μέτρο κατά της καταστρατήγησης, διότι οι κοινοτικές επιχειρήσεις συναρμολόγησης ενδέχεται να αυξήσουν σημαντικά τις εργασίες συναρμολόγησης χρησιμοποιώντας περισσότερα κινεζικά εξαρτήματα ποδηλάτων καθ’ υπέρβασιν του ορίου του 60 %, γεγονός που θα είχε ως αποτέλεσμα την εξουδετέρωση των επανορθωτικών συνεπειών του δασμού αντιντάμπινγκ στα κινεζικά ποδήλατα.

(45) Ως εκ τούτου, το μέτρο κατά της καταστρατήγησης θα διατηρηθεί, έτσι ώστε να εξασφαλισθεί ότι το αρχικό μέτρο, δηλαδή ο δασμός αντιντάμπινγκ στα ποδήλατα, είναι αποτελεσματικό και δεν είναι δυνατό να εξουδετερωθεί μέσω καταστρατήγησης με τη μορφή εργασιών συναρμολόγησης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η επέκταση του δασμού αντιντάμπινγκ, που επιβλήθηκε στις εισαγωγές ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας δυνάμει του κανονισμού (ΕΚ) αριθ. 71/97 του Συμβουλίου διατηρείται και η επανεξέταση με αντικείμενο τις εν λόγω εξαγωγές λαμβάνει τέλος.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου (ΕΕ L 340 της 23.12.2005, σ. 17).

[2] ΕΕ L 228 της 9.9.1993, σ. 1.

[3] ΕΕ L 183 της 14.7.2005, σ. 1.

[4] ΕΕ L 16 της 18.1.1997, σ. 55.

[5] ΕΕ L 17 της 21.1.1997, σ. 17.

[6] ΕΕ C 289 της 28.11.2006, σ. 15.